Nasdaq Nordic

Nasdaq Nordic börs on põhjamaades ja Baltikumis tegutsev väärtpaberibörs. Börs hõlmab Stockholmi, Kopenhaageni, Helsingi, Islandi ja Nasdaq Balti börsi. Läbi Stockholmi börsi (NASDAQ OMX Stockholm AB) saab kaubelda ka Norra ettevõtete aktsiatega. Börs kuulub Nasdaq Inc gruppi.

Börsil saab kaubelda siin noteeritud aktsiate, võlakirjade, indeksite, fondide, futuuride ja optsioonidega. Nasdaq Balti börsi ja Helsingi börsi ametlik kauplemisvaluuta on euro. Stockholmi börsi ametlik kauplemisvaluuta on Rootsi kroon, Kopenhaageni börsil Taani kroon ja Islandi börsil Islandi kroon. Börsil on kaks turgu: reguleeritud turgja Nasdaq First North turg ehk alternatiivturg. First North turg on aktsiate lisanimekiri, millele on kehtestatud võrreldes reguleeritud turuga leebemad reeglid.

Nasdaq Nordic börsile teostavad järelevalvet kohalikud finantsjärelevalve ametid.

Ajalugu 

 2003 – OMX Group, mis omas Stockholmi börsi, omandab Kopenhaageni börsi.
 2004 – algasid ettevalmistused ühtse põhjamaade ülese kauplemisplatvormi loomiseks.
 2006 – loodi OMX Nordic börs, kus kaubeldakse Stockholmi börsi, Kopenhaageni börsi ja Helsingi börsi aktsiatega.
 2007 – Nasdaq Inc. omandas OMX Groupi ning koos sellega sai börsi nimeks Nasdaq Nordic börs.
 8. veebruar 2010 – käivitati kauplemissüsteemi INET Balti- ja Põhjamaade väärtpaberiturgudel Tallinnas, Riias, Vilniuses ning Kopenhaagenis, Helsingis, Reykjavikis ja Stockholmis.

Nasdaq Nordic börsi suurus 

Seisuga 31. märts 2022 oli Nasdaq Nordic börsil noteeritud ettevõtete väärtus kokku ehk turuosa 1,924 triljonit eurot (+6% võrreldes eelmise aasta sama ajaga). Nordic börsi siseturgude turuosa on järgnev:

 Stockholmi börsil noteeritud ettevõtted – 53%
 Kopenhaageni börsil noteeritud ettevõtted – 30%
 Helsingi börsil noteeritud ettevõtted – 16%
 Islandi börsil noteeritud ettevõtted – 0,9%
 Nasdaq Balti börsil noteeritud ettevõtted – 0,6%

Börsi suurima turuosaga ettevõte on Novo Nordisk A/S (turuosa 178,5 miljardit eurot). Järgnevad Investor AB (62,9 miljardit eurot), Atlas Copco AB (56,1 miljardit eurot) ja A.P. Møller - Mærsk A/S (52,5 miljardit eurot).

Nasdaq Nordic börs on 2021. aasta näitajate alusel turuosalt maailma suuruselt 14. börs.

2022. aasta märtsis tehti Nasdaq Nordic börsil ühes päevas tehinguid keskmiselt 4,7 miljardi euro väärtuses.

Seisuga 31. märts 2022 on Nasdaq Nordic börsil noteeritud:

 reguleeritud turul 688 ettevõtte aktsiad
 12 ettevõtte aktsiad on noteeritud rohkem kui ühel Nasdaq Nordic börsi turul
 First North turul 556 ettevõtte aktsiad 
 6 ettevõtte aktsiad on noteeritud rohkem kui ühel Nasdaq Nordic börsi turul

Olulisemad Nasdaq Nordic börsil noteeritud aktsiate hinnaliikumisi iseloomustavad indeksid 
 NASDAQ OMX Nordic 120 (NOMXN120) – hõlmab 10 sektori indeksit ja composite indeksit, mis hõlmab 150 Nasdaq Nordic börsil enim kaubeldud ettevõttest 120 suuremat. Indeksi koosseisu korrigeeritakse kaks korda aastas. Võrdleb aktsiate hinna keskmist muutust 18. detsembri 2009. aasta tasemega. Algväärtus oli 500.
 OMX Nordic 40 (OMXN40) – hõlmab 40 suurimat ja aktiivselt kaubeldavaimat aktsiat Nasdaq Nordic börsil. Indeksi koosseisu korrigeeritakse kaks korda aastas. Võrdleb aktsiate hinna keskmist muutust 28. detsembri 2001. aasta tasemega. Algväärtus oli 1000.

Enim kaubeldud aktsiad 
Ettevõtted, kelle aktsiatega on kaubeldud 2022. aastal enim (käibe alusel, enim kaubeldud ettevõte on reastatud esimesena, 31. märtsi seisuga):

 Novo Nordisk A/S – diabeedi raviks toodete tootmine
Nordea Bank Abp – pangandus
Evolution AB – online mängukeskkonnad ja kasiinod
A.P. Møller - Mærsk A/S – konteinerlaevade haldaja, transporditeenus ja energeetika
Ericsson, Telefonab. L M – telekommunikatsioon
Vestas Wind Systems A/S – tuuleturbiinide tootja

Börsi reguleeritud turul noteeritud ettevõtted, mille väärtus (turuosa) kasvas 2021. aastal enim (detsember 2020 vs. detsember 2021)

Börsi reguleeritud turul noteeritud ettevõtted, mille väärtus (turuosa) kahanes 2021. aastal enim (detsember 2020 vs. detsember 2021)

Vaata ka 
 Euroopa börside loend
 Nasdaq Balti börs

Viited

Välislingid 
 Nasdaq Nordic börs

Börsid